## Izmjene i dopune Statuta Hrvatske agencije za telekomunikacije

### NN 54/2006 (17.5.2006.), Izmjene i dopune Statuta Hrvatske agencije za telekomunikacije

# HRVATSKA AGENCIJA ZA TELEKOMUNIKACIJE

**1316**

Na temelju članka 74. stavka 1. Zakona o izmjenama i dopunama Zakona o
telekomunikacijama (»Narodne novine«, br. 70/05.) i članka 28. stavka 2. Statuta
Hrvatske agencije za telekomunikacije (»Narodne novine« br. 18/05.), Vijeće
Hrvatske agencije za telekomunikacije (dalje u tekstu: Vijeće Agencije) uz
prethodnu suglasnost Vlade Republike Hrvatske, danu na sjednici održanoj 22.
ožujka 2006. godine (klasa: 344-03/05-02/02 urbroj: 5030116-06-4), na sjednici
održanoj 30. ožujka 2006. godine donijelo je

## IZMJENE I DOPUNE

### STATUTA HRVATSKE AGENCIJE ZA TELEKOMUNIKACIJE

Članak 1.

U Statutu Hrvatske agencije za telekomunikacije (»Narodne novine« br. 18/05.) u
članku 2. st. 1. iza riječi: »122/03., 158/03., 60/04.« dodaje se riječ:
»70/05.«.

Članak 2.

Članak 9. mijenja se i glasi:
»(1) U nadležnosti Agencije je obavljanje sljedećih poslova:
1. donošenje odluka o davanju i oduzimanju koncesija i dozvola,
2. nadzor i regulacija cijena i kakvoće telekomunikacijskih usluga,
3. rješavanje sporova između operatora te između operatora i davatelja usluga,
4. posredovanje u rješavanju sporova između davatelja usluga i korisnika usluga,
putem Vijeća korisnika telekomunikacijskih usluga, kao savjetodavnog tijela
Agencije u skladu s odredbama Zakona i posebnih propisa,
5. donošenje odluka i rješenja u vezi s obavljanjem drugih regulatornih poslova
koji su u nadležnosti Agencije,
6. upravljanje adresnim i brojevnim prostorom u telekomunikacijama i izrada
pripadajućih planova,
7. upravljanje radiofrekvencijskim spektrom, izrada Tablice namjene
radiofrekvencijskog spektra i planova dodjele radijskih frekvencija,
8. provedba postupka usklađivanja radijskih frekvencija na domaćoj i
međunarodnoj razini te dodjela radijskih frekvencija,
9. stručni nadzor nad obavljanjem telekomunikacijskih usluga i djelatnosti, te
nad obavljanjem drugih regulatornih poslova u skladu s odredbama Zakona,
10. kontrola radiofrekvencijskog spektra i poduzimanje mjera zaštite od štetnih
smetnji,
11. sklapanje ugovora o koncesiji za frekvenciju za obavljanje
telekomunikacijskih usluga prema Zakonu, te ugovora o koncesiji za obavljanje
djelatnosti radija i televizije u skladu s odredbama poseb­nog zakona kojim je
uređeno područje elektroničkih medija,
12. izrada nacrta podzakonskih propisa koji se donose na temelju Zakona, prema
zahtjevu Ministarstva,
13. davanje stručnih mišljenja o pojedinim pitanjima iz područja
telekomunikacija i provedbe Zakona i propisa donesenih na temelju Zakona, na
zahtjev zainteresiranih osoba,
14. vođenje i održavanje baza podataka koje Agencija prikuplja u svrhu
obavljanja poslova iz svoje nadležnosti, te redovito objavljivanje podataka iz
područja telekomunikacija u skladu sa Zakonom i propisima donesenim na temelju
Zakona,
15. priređivanje stručnih skupova, javnih savjetovanja te ispitivanja tržišta i
javnog mnijenja u vezi s pojedinim pitanjima iz pod­ručja telekomunikacija,
16. obavljanje poslova međunarodne suradnje s nadležnim među­narodnim
telekomunikacijskim organizacijama i institucijama te sudjelovanje u radu
njihovih stručnih tijela i radnih skupina,
17. suradnja s inozemnim regulatornim tijelima u telekomunikacijama,
18. obavljanje tehničkih pregleda radi utvrđivanja ispunjavanja uvjeta za
sklapanje ugovora o koncesiji, radi utvrđivanja ispunjavanja uvjeta za
obavljanje telekomunikacijskih usluga na temelju dozvole, radi utvrđivanja
ispunjavanja uvjeta za izdavanje dozvole za radijsku postaju i radi utvrđivanja
ispunjavanja propisanih uvjeta za izgrađeni zajednički antenski sustav i
instalacije za distribuciju radijskih i televizijskih programa u stambenoj,
poslovnoj ili drugoj građevini do korisnika radijskog ili televizijskog
prijamnika u toj građevini,
19. prikupljanje podataka, obavijesti i dokumentacije od prav­nih i fizičkih
osoba koje obavljaju telekomunikacijske usluge i djelatnosti, uključujući
financijske podatke i podatke s obilježjem tajnosti, sukladno odredbama Zakona,
te obavljanje drugih radnji iz članka 15. stavka 1. toč. 2. i 3. Zakona,
20. razmatranje prijava radi stjecanja prava obavljanja telekomunikacijskih
usluga,
21. provođenje postupka ocjenjivanja sukladnosti radijske opreme i
telekomunikacijske terminalne opreme
22. izdavanje privremene dozvole za radijske postaje ili radijski sustav u svrhu
tržišnog ili tehničkog ispitivanja, istraživanja ili projektiranja, ili za
potrebe športskih ili drugih priredaba privremenog značaja
23. izdavanje odobrenja za uvoz i/ili stavljanje na tržište radijske opreme i
telekomunikacijske terminalne opreme, sukladno Zakonu i propisima donesenim na
temelju Zakona,
24. izdavanje posebnih lokacijskih uvjeta u postupku izrade i donošenja
dokumenata prostornog uređenja i/ili izdavanja lokacijskih dozvola za zahvate u
prostoru, u zoni telekomunikacijske infrastrukture, opreme i spojnog puta, te u
zaštitnoj zoni i radijskom koridoru radijskih postaja,
25. izdavanje potvrda o usklađenosti glavnog projekta s uvjetima gradnje
(suglasnosti na glavni projekt)
26. izdavanje dozvola za radijsku postaju, dozvola za uporabu radijskih
frekvencija, i općih dozvola, te donošenje rješenja o prestanku valjanosti
dozvola,
27. davanje prethodne suglasnosti na opće uvjete poslovanja davatelja usluga sa
znatnijom tržišnom snagom,
28. objavljivanje u »Narodnim novinama« popisa mjerodavnih tržišta usluga na
kojima se osnovna telekomunikacijska usluga ne obavlja na propisani i
odgovarajući način, ili za koja postoji oprav­dana sumnja da se neće osigurati
takvo obavljanje te usluge, uz prethodno obavješćivanje operatora, na koje se to
odnosi, o namjeri objave tog popisa,
29. objavljivanje u »Narodnim novinama« i na način utvrđen Zakonom, popisa
mjerodavnih tržišta, te operatora i davatelja usluga koji imaju znatniju tržišnu
snagu na mjerodavnim tržištima,
30. raspisivanje javnog natječaja za davanje koncesija sukladno odredbama
Zakona,
31. upravljanje radiofrekvencijskim spektrom i planiranje uporabe geostacionarne
i drugih satelitskih orbita sa Statutom, Konvencijom i Radijskim propisima ITU-a,
te odredbama Zakona i propisa donesenih na temelju Zakona,
32. donošenje planova dodjele radijskih frekvencija u skladu s Pravilnikom o
namjeni radiofrekvencijskog spektra,
33. izdavanje potvrde o sigurnosti iz članka 85. st. 5. Zakona,
34. obavljanje stručnih, tehničkih i administrativnih poslova za Vijeće
korisnika telekomunikacijskih usluga i za Fond za osnovne telekomunikacijske
usluge,
35. osnivanje Fonda za osnovne telekomunikacijske usluge, na prijedlog ministra
nadležnog za telekomunikacije,
36. obavljanje stručnih poslova u vezi s davanjem koncesija za obavljanje
djelatnosti radija i televizije koji se odnose na tehničke uvjete dodjele
radijskih frekvencija,
37. stručni nadzor nad obavljanjem telekomunikacijskih usluga i djelatnosti,
koje se obavljaju na temelju koncesije, dozvole, pisane prijave ili ovlasti,
stručni nadzor nad radom korisnika radijskih frekvencija i vlasnika, odnosno
korisnika radijskih postaja, kao i stručni nadzor nad provedbom odredaba Zakona
kojima je uređena kontrola radiofrekvencijskog spektra, te mjerenje i
ispitivanje u svrhu utvrđivanja uzroka smetnji iz članaka 102. i 103. Zakona,
kao i poduzimanje mjera za njihovo uklanjanje,
38. priređivanje stručnih skupova, javnih savjetovanja te ispitivanje tržišta i
javnog mnijenja u vezi s pojedinim pitanjima iz područja telekomunikacija,
39. obavljanje poslova međunarodne suradnje s nadležnim međunarodnim
telekomunikacijskim organizacijama i institucijama te sudjelovanje u radu
njihovih stručnih tijela i radnih skupina,
40. suradnja s inozemnim regulatornim tijelima u telekomunikacijama,
41. objavljivanje stručnih i/ili znanstvenih radova iz područja
telekomunikacija,
42. obavljanje i drugih poslova utvrđenih Zakonom i ovim Statutom.
»(2) Poslovi Agencije iz stavka 1. točke 1. do 10. ovoga članka od posebnog su
interesa za Republiku Hrvatsku, a Agencija ih obavlja na temelju javne ovlasti«

Članak 3.

Članak 10. stavak 1. mijenja se i glasi:
»(1) Vijeće Agencije podnosi Hrvatskom saboru i Vladi Republike Hrvatske
godišnje izvješće o svojem radu uključujući i financijska izvješća, te o stanju
i ostvarivanju načela i ciljeva regulacije telekomunikacijskog tržišta u
Republici Hrvatskoj u skladu s odredbama Zakona, i to najkasnije do kraja
ožujka za prethodnu kalendarsku godinu.«

Članak 4.

U članku 11. stavku 2. dodaje se treća rečenica koja glasi:
»Mandat člana Vijeća Agencije prestaje danom isteka razdoblja na koje je
imenovan, smrću ili danom razrješenja u skladu sa Zakonom.«

Članak 5.

U članku 12. stavku 1. iza riječi: »profesionalno« umjesto točke stavlja se
zarez i dodaju se riječi: »kao jedino zaposlenje.«
Stavak 2. mijenja se i glasi:
»(2) Članovima Vijeća Agencije mogu se imenovati hrvatski državljani s
prebivalištem u Republici Hrvatskoj, koji imaju visoku stručnu spremu iz
područja elektrotehničkih, pravnih ili ekonomskih znanosti i najmanje pet godina
radnog iskustva u području telekomunikacija, te aktivno poslovno znanje barem
jednoga stranog jezika (engleskog, njemačkog ili francuskog). Najmanje jedan
član Vijeća Agencije mora imati visoku stručnu spremu iz područja pravnih
znanosti i najmanje jedan član Vijeća Agencije iz područja ekonomskih znanosti.«
Iza stavka 8. dodaje se novi stavak 9. koji glasi:
»(9) Materijalna prava predsjednika, zamjenika predsjednika i članova Vijeća
Agencije čine: korištenje službenog automobila i službenog mobitela, korištenje
poslovne kartice Agencije za službene potrebe, dnevnice i troškove službenih
putovanja u tuzemstvu i inozemstvu, u skladu s važećim propisima, te pravo na
povrat svih stvarno dokumentiranih troškova koji se odnose na putne troškove,
troškove poslovnih savjetovanja, posjete stručnim sajmovima i izložbama,
stručnog usavršavanja, te nabave domaće i inozemne stručne literature i časopisa
i troškova članarina u stručnim udruženjim, i druga prava u skladu s vrijedećim
propisima.«
Dosadašnji stavak 9. postaje stavak 10.
Dosadašnji stavak 10. briše se.

Članak 6.

Članak 13. st. 1. mijenja se i glasi:
»(1)Hrvatski sabor će razriješiti dužnosti predsjednika, zamjenika predsjednika,
odnosno člana Vijeća Agencije prije isteka razdoblja na koje je imenovan, a na
prijedlog Vlade Republike Hrvatske u sljedećim slučajevima:
1. ako to sam zatraži,
2. ako se utvrdi da je prigodom predlaganja za člana Vijeća Agencije iznio o
sebi neistinite podatke ili je propustio iznijeti podatke o okolnostima bitnim
za utvrđivanje prijedloga,
3. teže povrede dužnosti utvrđene Statutom Agencije,
4. nemogućnosti urednog obavljanja dužnosti dulje od šest mjeseci neprekinuto,
5. trajnog gubitka sposobnosti obavljanja dužnosti,
6. pravomoćne osude za kazneno djelo,
7. nastupa okolnosti iz članka 11. stavka 2. kao i članka 12. stavak 3. ovoga
Statuta.«
U stavku 2. iza riječi: »Vlada Republike Hrvatske« stavlja se točka, a riječi:
»i Hrvatski sabor« brišu se.

Članak 7.

U članku 15. stavku 1. točki 3. iza riječi: »donosi« riječ: »druge« briše se.
Dosadašnje točke 4. i 5. brišu se.
Iza točke 3. dodaje se nova točka 4. koja glasi:
»4. predlaže ministru razrješenje dužnosti ravnatelja Agencije i prije isteka
razdoblja na koje je imenovan.«
Dosadašnja točka 6. postaje točka 5.
Dosadašnje točke 7. i 8. brišu se.
Dosadašnja točka 9. postaje točka 6.
Dosadašnje točke 10. i 11. brišu se.
Dosadašnja točka 12. postaje točka 7. mijenja se i glasi:
»7. donosi rješenje o utvrđivanju operatora ili davatelja usluga sa znatnijom
tržišnom snagom na mjerodavnom tržištu,«
Dosadašnja točka 13. postaje točka 8. mijenja se i glasi:
»8. izdaje suglasnost i objavljuje popis standardnih ponuda za međusobno
povezivanje operatora sa znatnijom tržišnom snagom na mjerodavnom tržištu,«
Dosadašnje točke 14., 15. i 16. postaju točke 9., 10. i 11.
Iza dosadašnje točke 16. koja postaje točka 11. dodaju se nove točke 12., 13. i
14. koje glase:
»12. na zahtjev koncesionara radiodifuzijskih usluga ili operatora, donosi
privremeno rješenje do utvrđivanja prava vlasništva u slučaju kad nije utvrđen
vlasnik telekomunikacijske infrastrukture i ako postoje odgovarajući tehnički
uvjeti
13. donosi rješenje o prestanku obavljanja prijavljenih telekomunikacijskih
usluga
14. odobrava cijenu osnovnih telekomunikacijskih usluga.«
U članku 15. stavku 2. riječi: »iz djelokruga poslova odjela čiji rad
koordiniraju« mijenjaju se tako da glase: »iz svojeg djelokruga u okviru
obnašanja dužnosti u Vijeću Agencije«.

Članak 8.

U članku 16. stavku 1. iza točke 4. dodaju se nove točke 5. i 6. koje glase:
»5. predlaže Vijeću Agencije pokretanje postupka za donošenje prijedloga za
razrješenje dužnosti ravnatelja Agencije,
6. daje upute ravnatelju Agencije za poboljšanje rada stručne službe,«
Dosadašnje točke 5. i 6. postaju točke 7. i 8.
Dosadašnja točka 7. postaje točka 9., a riječ: »upraviteljem« zamjenjuje se
rječju: »ravnateljem«
Dosadašnje točke 8. – 15. postaju točke 10. – 17.
Stavak 2. mijenja se i glasi:
»(2) Predsjednik Vijeća Agencije može ovlasti ili dio ovlasti iz točaka 10.,
11., 12., 13., 14. i 16. stavka 1. ovog članka prenijeti na ravnatelja
Agencije.«
Iza stavka 2. dodaje se novi stavak 3. koji glasi:
»(3) Ovlasti iz stavka 2. ovog članka predsjednik Vijeća prenosi na ravnatelja
Agencije svojom odlukom.«

Članak 9.

Naslov iznad članka 19. mijenja se i glasi: »Ravnatelj Agencije«
U članku 19. u cijelom tekstu se riječ: »upravitelj« zamjenjuje riječju:
»ravnatelj«
U stavku 2. točka iza riječi: »Agencije« zamjenjuje se zarezom i dodaju se
riječi: »rukovodi radom stručne službe, te je odgovoran za stručni rad
Agencije.«
Iza stavka 2. dodaju se novi stavci 3., 4. i 5. koji glase:
»(3)Ravnatelj Agencije podnosi izvješće o svojem radu i o radu stručne službe
Agencije Vijeću Agencije na njegov zahtjev.
(4) Ravnatelj Agencije priprema Vijeću Agencije prijedloge za donošenje odluka,
rješenja, zaključaka i mišljenja iz članka 12. Zakona.
»(5) Upute u pripremanju prijedloga akata iz stavka 4. ovog članka, ravnatelju
Agencije daje predsjednik Vijeća Agencije.«
Dosadašnji stavak 3. postaje stavak 6.
Dosadašnji stavak 4. postaje stavak 7. mijenja se i glasi:
»(7) Ravnatelja Agencije imenuje ministar na temelju javnog natječaja, na
razdoblje od četiri godine, s mogućnošću ponovnog imenovanja.«
Dosadašnji stavak 5. postaje stavak 8. mijenja se i glasi: »Ravnateljem Agencije
može biti imenovan hrvatski državljanin s prebivalištem u Republici Hrvatskoj,
koji ima visoku stručnu spremu iz područja elektrotehničkih, pravnih ili
ekonomskih znanosti i najmanje tri godine radnog iskustva na rukovodećim
poslovima u telekomunikacijama, te aktivno poslovno znanje barem jednoga stranog
jezika (engleskog, njemačkog ili francuskog).«
Dosadašnji stavak 6. postaje stavak 9.
Dosadašnji stavak 7. postaje stavak 10. mijenja se i glasi:
»(10) Ministar može razriješiti dužnosti ravnatelja Agencije i prije isteka
razdoblja na koje je imenovan u slučajevima i prema postupku propisanom Zakonom
o ustanovama, kao i na prijedlog Vijeća Agencije.«
Dosadašnji stavci 8. i 9. postaju stavci 11. i 13.
Iza dosadašnjeg stavka 8. koji je postao stavak 11. dodaje se novi stavak 12
koji glasi:
»(12) Ravnatelj Agencije sklapa ugovor o radu s predsjednikom Vijeća Agencije.«

Članak 10.

U članku 20. stavku 3. riječ: »upravitelj« zamjenjuje se riječju: »ravnatelj«
U članku 22. stavku 1. točka na kraju rečenicu zamjenjuje se zarezom i dodaju se
riječi: »uz prethodnu suglasnost Vlade Republike Hrvatske.«
U stavku 3. točka na kraju rečenicu zamjenjuje se zarezom i dodaju se riječi:
»po postupku koji je propisan za njegovo donošenje.«.

Članak 11.

Članak 25. mijenja se i glasi:
»(1) Službenom tajnom smatra se osobito:
1. sve ono što je kao službena tajna određeno posebnim zakonom ili drugim
propisom,
2. sve ono što je od pravnih i fizičkih osoba pribavljeno u svrhu obavljanja
regulatornih poslova Agencije, a određeno je općim aktom ili drugim aktom
pravnih i fizičkih osoba kao službena tajna ili poslovna tajna,
3. sve ono što su pravne i fizičke osobe iz točke 2. ovoga članka posebno
označile kao službenu tajnu ili poslovnu tajnu,
4. sve ono što je kao službena tajna određeno općim aktom Agencije.
(2) Pravilnik o službenoj tajni kojim se određuju isprave, podatci, zapisi i
dokumenti, koji se smatraju službenom tajnom, te način čuvanja službene tajne,
donosi Vijeće Agencije u skladu sa zakonom i ovim Statutom.
(3) Predsjednik, zamjenik predsjednika i članovi Vijeća Agencije, ravnatelj
Agencije i radnici stručne službe Agencije, te druge pravne i fizičke osobe
kojima je Agencija povjerila obavljanje određenih poslova, obvezni su čuvati
službenu tajnu, bez obzira na način na koji su je doznali, a obveza čuvanja
službene tajne traje i nakon prestanka rada u Agenciji, u skladu s posebnim
zakonom.«
Iza stavka 4. dodaje se novi stavak 5. koji glasi:
»(5) Iznimno od odredbe stavka (1) i (4) ovoga članka, neće se smatrati
službenom tajnom podaci i dokumenti koji su na bilo koji način bili javno
dostupni, odnosno koji se objavljuju na temelju posebnih propisa ili odluka
pravnih i fizičkih osoba iz stavka 1. ovoga članka.«

Članak 12.

U članku 26. iza stavka 2. dodaju se novi stavci 3., 4. i 5. koji glase:
»(3) Agencija ustrojava i redovito održava baze podataka sa svim upisnicima i
očevidnicima koje vodi u svrhu obavljanja poslova iz svoje nadležnosti, a
osobito baze podataka iz članka 14. Zakona, te su javno dostupne bez naknade u
elektroničkom obliku na služ­benim internetskim stranicama Agencije.
(4) U svrhu objavljivanja podataka i dokumenata Agencija ima službenu
internetsku stranicu koju mora redovito obnavljati, a može izdavati i službeni
glasnik Agencije.
(5) Neće se objaviti podaci i dokumenti koji se smatraju službenom tajnom u
smislu odredaba članka 25. ovog Statuta.«

Članak 13.

U članku 30. iza stavka 2. dodaje se novi stavak 3. koji glasi:
»(3) Do imenovanja ravnatelja Agencije, njegove poslove utvrđene Zakonom i ovim
Statutom, obavlja predsjednik Vijeća Agencije«.

Članak 14.

Ugovori o radu predsjednika, zamjenika predsjednika i članova Vijeća Hrvatske
agencije za telekomunikacije uskladit će se s odredbama ovih Izmjena i dopuna
Statuta Hrvatske agencije za telekomunikacije u roku od 30 dana od dana stupanja
na snagu ovih Izmjena i dopuna Statuta.

Članak 15.

(1) Ove izmjene i dopune Statuta Hrvatske agencije za telekomunikacije donosi
Vijeće Agencije, uz prethodnu suglasnost Vlade Republike Hrvatske.
(2) Ove izmjene i dopune Statuta Hrvatske agencije za telekomunikacije stupaju
na snagu danom objave na oglasnoj ploči u sjedištu Agencije.
(3) Ove izmjene i dopune Statuta Hrvatske agencije za telekomunikacije će se
objaviti u »Narodnim novinama« i službenim internetskim stranicama Agencije.

Klasa: 003-01/06-03/01
Urbroj: 376-06-10
Zagreb, 30. ožujka 2006.

Predsjednik Vijeća
Hrvatske agencije za telekomunikacije
**Gašper Gaćina, dipl. ing.
el**., v. r.

Izmjene i dopune, NN 54/2006-1316
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)